Sberbank CZ a.s:n (selvitystilassa) omaisuutta koskevan konkurssipäätöksen ja maksukyvyttömyysjulistuksen oleellisten osien julkaiseminen luottolaitosten tervehdyttämisestä ja likvidaatiosta annetun Euroopan parlamentin ja neuvoston direktiivin 2001/24/EY 13 artiklan mukaisesti

Kehotus saatavan ilmoittamiseen — Noudatettavat määräajat

Kehotus esittää saatavaa koskevia huomautuksia — Noudatettavat määräajat

(2022/C 362/04)

Velallinen: Sberbank CZ, a.s. (selvitystilassa), Tšekin tasavallan lainsäädännön mukaisesti perustettu osakeyhtiö, kotipaikka U Trezorky 921/2, Jinonice, 158 00 Praha 5, rekisterinumero: 25083325, rekisteröity Prahan kaupunginoikeuden kaupparekisteriin, jakso B, 4353.

Konkurssituomioistuin: Prahan kaupunginoikeus, Slezská 9, 120 00 Praha 2, Tšekki.

Selvittäjä: Jiřina Lužová, asianajaja, rekisteröity toimipaikka Dušní 866/22, 110 00 Praha 1, Tšekki, y-tunnus: 44686650, sähköposti: ak@akluzova.cz, puhelin +420 222327902.

Prahan kaupunginoikeus teki 26. elokuuta 2022 päätöksen MSPH 95 INS 12575/2022–A-72, jossa Tšekin lainsäädännön (maksukyvyttömyydestä ja sen selvittämisestä annetun lain N:o 182/2006 (maksukyvyttömyyslaki), sellaisena kuin se on muutettuna) mukaan

a) julistettiin konkurssiin velallinen Sberbank CZ, a.s. (selvitystilassa), Tšekin tasavallan lainsäädännön mukaisesti perustettu osakeyhtiö, jonka päätoimipaikka sijaitsee osoitteessa U Trezorky 921/2, Jinonice, 158 00 Praha 5, rekisterinumero: 25083325, ja joka on rekisteröity Prahan kaupunginoikeuden kaupparekisteriin, jakso B, 4353 (jäljempänä ’velallinen’); ja

b) asetettiin velallisen omaisuus konkurssiin (jäljempänä ’päätös’).

Päätöksellä velallisen konkurssipesän selvittäjäksi nimettiin Jiřina Lužová, asianajaja, rekisteröity toimipaikka Dušní 866/22, 110 00 Praha 1, Tšekki, y-tunnus: 44686650.

Velallisen tileillä näkyvät velkojien saatavat katsotaan ilmoitetuiksi ja tästä tiedotetaan velkojille henkilökohtaisella ilmoituksella 60 päivän kuluessa konkurssiin asettamisesta. Tämä määräaika umpeutuu 25. lokakuuta 2022.

Velkoja, joka haluaa kiistää edellisessä kohdassa tarkoitetussa ilmoituksessa mainittujen saataviensa määrän tai luonteen, voi jättää neljän kuukauden kuluessa konkurssiin asettamisen päivämäärästä kirjallisen vastalauseen pesänselvittäjälle. Tämän tekemättä jättäminen merkitsee sitä, että velkoja hyväksyy ilmoituksen sisällön. Tämä määräaika umpeutuu 26. joulukuuta 2022. Velkoja, jolla on rekisteröity toimipaikka, kotipaikka tai asuinpaikka taikka vakinainen asuinpaikka Euroopan unionin jäsenvaltiossa tai jossakin Euroopan talousalueen jäsenvaltiossa, voi esittää vastalauseen kyseisen jäsenvaltion virallisella kielellä. Vastalauseen otsikkona on oltava tšekin kielellä ”Podání námitky proti výši pohledávky” (Saatavien määrää koskeva vastalause). Jos vastalause on pesänselvittäjästä selkeä, hän ottaa sen huomioon, vaikka siinä ei ole otsikkoa. Pesänselvittäjän ei tarvitse ottaa myöhempää vastalausetta huomioon, paitsi jos on ilmeistä, että vastalause oli esitetty määräajassa niistä vastaavalle viranomaiselle. Pesänselvittäjä voi vaatia velkojaa toimittamaan käännöksen tšekin kielellä.

Velkoja voi 3 kuukauden kuluessa siitä, kun tämä ote päätöksestä on julkaistu Euroopan unionin virallisessa lehdessä, esittää vastalauseen siitä, ettei hän ole saanut maksukyvyttömyyslain 373 §:n 2 kohdan mukaista ilmoitusta. Vastalauseessa on mainittava velkojan saatavien määrä velalliselta konkurssiin asettamispäivänä. Vastalauseeseen on liitettävä virallisesti oikeaksi todistetut jäljennökset asiakirjoista, joissa vahvistetaan vastalauseessa väitetty määrä, saatavien alkuperä ja luonne ja eritoten se, onko kyseessä velallisen omaisuuteen kohdistuva saatava (maksukyvyttömyyslain 168 §), omaisuuteen kohdistuvan saatavan kanssa samanarvoinen saatava (maksukyvyttömyyslain 169 §), saatava, jolla on reaalitakuus, saatava, jolla on muunlainen vakuus, vai etuoikeusasemaltaan muita huonommassa asemassa oleva saatava (maksukyvyttömyyslain 172 §:n 2 momentti), sekä mainittava mahdollinen omistuksenpidätys. Velkoja, jolla on rekisteröity toimipaikka, kotipaikka tai asuinpaikka taikka vakinainen asuinpaikka Euroopan unionin jäsenvaltiossa tai jossakin Euroopan talousalueen jäsenvaltiossa, voi esittää vastalauseen kyseisen jäsenvaltion virallisella kielellä. Vastalauseen otsikkona on oltava tšekin kielellä ”Přihláška pohledávky” (Saatavien ilmoittaminen). Jos vastalause on pesänselvittäjästä selkeä, hän ottaa sen huomioon, vaikka siinä ei ole otsikkoa. Pesänselvittäjän ei tarvitse ottaa myöhempää vastalausetta huomioon, paitsi jos on ilmeistä, että vastalause oli esitetty määräajassa niistä vastaavalle viranomaiselle. Pesänselvittäjä voi vaatia velkojaa toimittamaan käännöksen tšekin kielellä.

Jiřina Lužová, pesänselvittäjä, Sberbank CZ a.s. (selvitystilassa)